  Анжелика Тихонова корреспондент 9-тӥ куартолэзе Ижкарысь Шор площадьын сяме пырем Вормон парад ортчоз. Отчы нырысьсэ Арктикалы дасям «Тор» пыриськоз. Со сярысь Удмуртиысь тӧролэн но кивалтэтлэн пресс-службазы ивортэ. Парадэ Удмуртиысь атыкай музъемез гажан пыӵатӥсь огазеяськонъёс, кужымо ёзэсъёс но промышленной предприятиос пыриськозы. Ижкарын улӥсьёс но куноос выль техникаез адӟыны быгатозы. Кылсярысь, Ижкарысь электромеханикая «Купол» заводын Арктикалы кылдытэм «Тор» машинаез. «Тор-М2ДТ» Заполярьеын служба нуыны шуыса чакламын. Вылтусэныз сяна, со котькытӥ ветлыны быгатэменыз висъяське: нюко-гопо, лымыё, йӧ интыостӥ. Со сяна, со туж кезьытэз (-50 градус) яке туж пӧсез (+50 градус) но чида. Ижкарын парадын «Тор-М2ДТ» пустынялы тупась буёло поттэмын луоз. Пусйыны кулэ, нырысьсэ «Тор-М2ДТ» 2017-тӥ арын 9-тӥ куартолэзе Москваысь Горд площадьын возьматэмын вал. Машинаос ожгар кужымъёсын кутӥськись ньыль «Тор М2У» комплексъёс сьӧры мынӥзы. Нош 2018-тӥ арын сӥзьыл выль машинаез эскеронъёс йылпумъяськизы но ожгар удыс нырысетӥ 12 зенитно-ракетной комплексъёсты басьтӥз. 2019-тӥ арын техникаез Россилэн ожгар кужымъёсаз вуттон азьланьтӥськоз. Парадын «Купол» заводлэн автоколоннаяз «Оса» комплекс но пыроз. Со 1971-тӥ арын поттыны кутскизы но Ижкарысь заводын лэсьтэм нырысетӥез зенитно-ракетной комплекс луэ. «Оса» дуннеысь 25-лэсь ятыр армиосын кутӥське. Таиз парад берпуметӥ аръёс ӵоже тужгес яркытэз но паймымонэз луыны кулэ. Отчы пыриськыны вазиськемъёс котькулэсь трос - 1 сюрс 865. Тросэз соос пӧлысь ужрадэ нырысьсэ уз пыриське ини. Парадлэн техника люкетэз Михаил Тимофеевич Калашников вордӥськем дырысен 100 ар тырмонлы сӥземын луоз. «Аксион-Холдинг» завод, «Калашников» концерн тодмо автоматъёслэн историзы сярысь вералозы. Парадэз кадет классъёсын дышетскисьёс но творчествоя коллективъёс йылпумъялозы. Соос ожгар тӥрлыкен вырын но строен ветлыны быгатэмзэс возьматозы.  Тодэ вайытом, 9-тӥ куартолэзе Ижкарын Тупаса улонлы сӥзем 70-тӥез капчи атлетикая эстафета но «Быронтэм полк» ужрад ортчозы.  Тегъёс: Ижкар Удмуртия Мерлык 9-ткуартолэзь ВормонНунал БыдӟымАтыкайож ожгартехника  